Igor Taro		
Siseministeerium	
	
 	15.07.2026 nr 1-12/730 - 1	

	

	
Perekonnaseisu- ja rahvastikutoimingute rahastamismudeli uuendamine		

Austatud Igor Taro	

Tallinna linn teeb ettepaneku algatada kehtiva perekonnaseisu- ja rahvastikutoimingute rahastamismudeli uuendamine, et riigieelarvest hüvitatav toetus vastaks senisest paremini tegelikule töömahule, menetluste keerukusele ning riigi poolt kohalikele omavalitsustele pandud ülesannete täitmise kuludele.
Perekonnaseisu- ja rahvastikutoimingud on olulise riikliku tähtsusega ülesanded, mille kvaliteet mõjutab otseselt rahvastikuregistri usaldusväärsust ja paljude avalike teenuste toimimist. Kehtiva õiguse kohaselt kaetakse seadusega kohaliku omavalitsuse üksusele pandud riiklike ülesannete täitmisega seotud kulud riigieelarvest.
Alates 2018. aastast kehtiv rahastamismudel ei vasta enam perekonnaseisu- ja rahvastikutoimingute tegelikule töömahule, menetluste keerukusele ega kujunenud kulustruktuurile. Menetlused on muutunud ajamahukamaks ja õiguslikult keerukamaks, kasvanud on nõustamise ning selgituste andmise koormus ning järjest suurem osa tööst on seotud tegevustega, mis ei kajastu üksnes registrikannete arvus. E-teenuste areng ei ole töökoormust vähendanud, vaid on seda ümber kujundanud: füüsilise klienditeeninduse asemel on suurenenud kirjaliku ja telefoninõustamise, keerukate üksikjuhtumite lahendamise ning välisriigi dokumentide ja rahvusvahelise õiguse kohaldamisega seotud töö.
Eriti problemaatiline on see, et rahastamine tugineb jätkuvalt valdavalt kandepõhisele loogikale ja varasematele ajamõõtmistele, mis ei arvesta tänast menetluspraktikat ega kulustruktuuri. Paljud avaldused ja pöördumised ei lõpe registrikandega, kuid eeldavad siiski sisulist menetlust, õiguslikku hinnangut, dokumentide kontrolli ning ametniku otsust. Samuti ei kajasta mudel piisavalt püsikulusid, riiklike infosüsteemide kasutamisega seotud kulusid, vaide- ja kohtumenetlusi, riigiasutuste päringutele vastamist ega riigilõivude tagastamise menetlusi.
Seetõttu ei ole tegemist üksnes kohaliku omavalitsuse rahastamise küsimusega, vaid riigi põhiregistrite toimimise, avalike teenuste usaldusväärsuse ja õiguskindluse küsimusega. Ebapiisav rahastus suurendab registriandmete vigade riski ning toob nende hilisemal parandamisel kaasa täiendava halduskoormuse ja kulud nii riigile kui ka kohalikele omavalitsustele.
Tallinna linn teeb ettepaneku kujundada rahastamismudel ümber selliselt, et see ühendaks fikseeritud baasrahastuse ja mahupõhise komponendi. Baasrahastus peaks katma teenuse osutamise valmisoleku, püsikulud ja minimaalse võimekuse tagamise, samas kui mahupõhine osa peaks arvestama tegelikke menetlusi, avaldusi, nõustamiskoormust, elukohaandmete menetlemisega seotud tegevusi ning keerukamaid juhtumeid. Oleme seisukohal, et mudelis tuleks arvesse võtta ka omavalitsuse teeninduskoormust, elanike arvu, rahvusvaheliste juhtumite osakaalu ning registriandmete kvaliteedi tagamiseks tehtavat tööd.
Lähtudes eeltoodust palume Teil võimaluse korral kehtivad hüvitamise alused ja määrad üle vaadata ning algatada koostöös kohalike omavalitsustega rahastamismudeli ajakohastamine. Tallinna linn on valmis osalema edasistes aruteludes ning panustama andmete, praktilise kogemuse ja asjakohaste ettepanekutega, et leida tekkinud probleemile toimiv, läbipaistev ja õiglane lahendus. Samuti teeme ettepaneku kohtuda Siseministeeriumi esindajatega, et arutada kehtiva rahastamismudeli kitsaskohti ja võimalikke lahendusi.

Lugupidamisega	

	
	
(allkirjastatud digitaalselt)	
Riina Solman	
abilinnapea